กรมศิลปากร พร้อมเปิดพิพิธภัณฑสถานแห่งชาติในพื้นที่กรุงเทพมหานครตั้งแต่วันพรุ่งนี้
นายประทีป เพ็งตะโก อธิบดีกรมศิลปากร เปิดเผยว่า ตามคณะกรรมการโรคติดต่อกรุงเทพมหานครมีมติให้ผ่อนคลายการเปิดพิพิธภัณฑ์ พิพิธภัณฑสถาน พิพิธภัณฑ์ท้องถิ่น  แหล่งประวัติศาสตร์ โบราณสถานแล้วนั้น จึงกำหนดเปิดพิพิธภัณฑสถานแห่งชาติในพื้นที่กรุงเทพมหานครตั้งแต่วันพรุ่งนี้ (16 มิ.ย.64) เป็นต้นไป ประกอบด้วย   พิพิธภัณฑสถานแห่งชาติ พระนคร พิพิธภัณฑสถานแห่งชาติ หอศิลป   พิพิธภัณฑสถานแห่งชาติ เรือพระราชพิธี  พิพิธภัณฑสถานแห่งชาติ ศิลป์ พีระศรีอนุสรณ์ โดยย้ำให้ดำเนินการมาตรการป้องกันโรคโควิด-19  เคร่งครัด มีจุดคัดกรองพร้อมทำความสะอาดพื้นผิวสัมผัสทุก 2 ชั่วโมง สำหรับพิพิธภัณฑสถานแห่งชาติ พระนคร ได้เปิดห้องนิทรรศการจัดแสดงภายในหมู่พระที่นั่งต่างๆ  ภายหลังจากมีการปรับปรุงใหม่ทั้งระบบ โดยเทคโนโลยีที่ทันสมัย ส่วนการจัดแสดงนิทรรศการพิเศษภายในพระที่นั่งอิศราวินิจฉัย ได้มีการเตรียมความพร้อมจัดแสดงนิทรรศการเกี่ยวกับทับหลังปราสาทหนองหงส์ จังหวัดบุรีรัมย์ และทับหลังปราสาทเขาโล้น จังหวัดสระแก้ว ที่ได้รับคืนจากสหรัฐฯ คาดว่าจะมีการเปิดให้ประชาชนเข้าชมหลังจากมีการจัดพิธีรับมอบอย่างเป็นทางการเร็วๆ นี้  สำหรับแหล่งมรดกโลกอุทยานประวัติศาสตร์ และโบราณสถานสำคัญในพื้นที่ต่างจังหวัด ได้มอบหมายให้สำนักศิลปากรพื้นที่ประสานงานกับจังหวัดเปิดบริการโดยปฏิบัติตามมาตรการของพื้นที่ โดยย้ำให้ปฏิบัติตามมาตรการสาธารณสุขอย่างเคร่งครัด